# மலேசிய சிறைத் துறை


**மலேசிய சிறைத் துறை** (மலாய்: *Jabatan Penjara Malaysia*; ஆங்கிலம்: *Malaysian Prison Department*); என்பது மலேசிய உள்துறை அமைச்சின் (*Ministry of Home Affairs Malaysia*) கீழ் செயல்படும் மலேசிய அரசாங்கத்தின் ஓர் அரசு நிறுவனமாகும்.  

நீதிமன்றங்களால் தண்டனை விதிக்கப்பட்ட குற்றவாளிகளத் தடுத்து வைக்கும் சிறைகளுக்கு இந்தத் துறை பொறுப்பு வகிக்கிறது; அத்துடன் இந்தத் துறை, தடுப்பு மற்றும் மீட்சி நிறுவனங்களாகவும் (*Detention and Recovery Institutions*) செயல்படுகின்றன.  

இந்தத் துறையின் தலைமையகம் சிலாங்கூர், கிள்ளான் பள்ளத்தாக்கு, காஜாங், மலேசிய சிறை வளாகத்தில் (மலாய்: *Kompleks Penjara Kajang*; ஆங்கிலம்: *Malaysia Prison Complex*) உள்ளது.  

## வரலாறு

மலாயாவில் பிரித்தானியர் ஆட்சி காலத்தில், சிறைத் தண்டனை வழங்கிய துறைகள், அப்போதைய மலாயா மாநில அரசாங்கங்களின் (*Individual States' Governments*) தனிப்பட்ட விதிமுறைகளுடன் (*Respective Regulations*) இயங்கி வந்தன. இருப்பினும் மலாக்கா நீரிணை (*Straits Settlements*) மாநிலங்களுக்கு, சிங்கப்பூர் சார்ந்த ஒரு கண்காணிப்பாளர் (*Superintendent*), மேற்பார்வையாளராகச் செயல்பட்டு வந்தார். மலாயாவில் இருந்த அனைத்துச் சிறைச்சாலைகளும் அவரின் அதிகார வரம்பிற்குள் இருந்தன.  

மலாக்கா நீரிணையில் இருந்த மாநிலங்கள் தான் முதன்முதலில் தங்களின் சொந்த சிறைகளைக் கட்டின. பிரித்தானியர்கள் ஒரு பொறுப்பான சிறைத் துறையை அமைத்த பிறகுதான்; மலாயா கூட்டமைப்பு மாநிலங்கள் (*Federated Malay States*) (**FMS**) தங்கள் மாநிலங்களில் சிறைகளைக் கட்டின.  

### தைப்பிங் சிறைச்சாலை

தைப்பிங் சிறைச்சாலை (*Taiping Prison*) 1879-இல் கட்டப்பட்டது. குற்றச் செயல்களைத் தடுக்கலாம் என்ற நம்பிக்கையில்; கைதிகளுக்கு வேதனையைத் தருவதை முக்கிய நோக்கமாகக் கொண்டு சிறைச்சாலைகள் கட்டப்பட்டன.  

1881-ஆம் ஆண்டில், மலாய் சிறை அதிகாரிகளுக்கு உதவுவதற்காக சீக்கியர் காவலர்கள் (*Sikh Warders*) கொண்டு வரப்பட்டனர். சிறைகளில் வர்த்தகக் கல்வியை அறிமுகப் படுத்துவதற்காக ஆங்காங்கில் இருந்து தொழிற்கல்வி பயிற்றுனர்கள் வரவழைக்கப்பட்டனர்.  

### ஐரோப்பிய காவலர்கள்

தொழிற்கல்வியில் பாறை உடைத்தல் மற்றும் தச்சு வேலையும் அடங்கும். 1882-இல் கைதிகளை, குற்றங்களுக்கு ஏற்ப வகைப்படுத்தும் முயற்சிகள் மேற்கொள்ளப்பட்டன. 1889-இல் சில சிறைச்சாலைகளில் ஐரோப்பிய காவலர்கள் (*European Warders*) நியமிக்கப்பட்டனர்.  

மலாயா கூட்டமைப்பு மாநிலங்கள் உருவானதும், பேராக், பகாங், நெகிரி செம்பிலான் மற்றும் சிலாங்கூர் மாநிலங்களைச் சேர்ந்த நீண்ட கால கைதிகளுக்கு; தைப்பிங் சிறைச்சாலை ஒரு தடுப்பு மையமாக மாறியது. 1924-இல் பாறை உடைக்கும் பணி தவிர்க்கப்பட்டது. அதற்குப் பதிலாக தேங்காய் மட்டைகளைப் பிரித்து எடுக்கும் பணி அறிமுகம் செய்யப்பட்டது.  

### மலாயாவில் சப்பானிய ஆக்கிரமிப்பு

மலாயாவில் சப்பானிய ஆக்கிரமிப்பின் போது (*Japanese Occupation*) (1941-1945), மலாயாவில் இருந்த சிறைச்சாலைகள்; போர்க் கைதிகளத் தடுத்து வைக்கும் தடுப்பு முகாம்களாக (*Prisoner-of-War Camps*) பயன்படுத்தப்பட்டன. போர் முடிந்ததும் சிறைக் கைதிகளைப் பற்றிய அனைத்துப் பதிவுகளும் சப்பானிய இராணுவத்தால் (*Imperial Japanese Army*) அழிக்கப்பட்டு விட்டன.  

இரண்டாம் உலகப் போருக்கு பிறகு, மலாயாவில் இருந்த அனைத்து சிறைகளையும் நிர்வகிக்க ஒரு புதிய சிறை அலுவலகம் நிறுவப்பட்டது. போருக்குப் பிந்தைய காலத்தில் மலாயாவில் அமைதி திரும்பியது; நவீன நிர்வாக முறைகள் அறிமுகப்படுத்தப்பட்டன.  

### மலாயா அவசரகாலம்

1948-ஆம் ஆண்டு மலாயா அவசரகாலத்தில் (*Malayan Emergency*) சிறைக் கைதிகளின் எண்ணிக்கை அதிகரித்தது. அதனால் சிறைச்சாலைகளில் நெரிசல்கள் ஏற்பட்டன. இது சிறைச்சாலை அமைப்பின் (*Prison System*) மேம்பாட்டைச் சீர்குலைத்தது. இருப்பினும் 1949-ஆம் ஆண்டு இறுதியில் சிறை மேம்பாட்டுத் திட்டங்கள் மீண்டும் வழக்கமான நிலைக்கு திரும்பின.  

சிறைச்சாலைகள் சட்டம் 1952 (*Prisons Ordinance 1952*); மற்றும் சிறைச்சாலைகள் ஒழுங்குமுறைகள் சட்டம் 1953 (*Prisons Regulations 1953*) ஆகியவை பழைய சிறைச்சாலைகள் சட்டத்திற்குப் பதிலாக அறிமுகப் படுத்தப்பட்டன. 1953-ஆம் ஆண்டில், குற்றவியல் நீதி மசோதா (*Criminal Justice Bill*) நிறைவேற்றப்பட்டது. இது சாட்டையடி (*cat-o'-nine-tails*) பயன்பாட்டிற்கு முற்றுப்புள்ளி வைத்தது; அத்துடன் 'தண்டனை அடிமை' (*Penal Servitude*) என்ற சொல்லை 'சிறை' (*Prison*) என்று மாற்றியது.  

### முதல் சிறை ஆணையர்

1957-ஆம் ஆண்டு மலேசியாவிற்கு பிரித்தானியர்களிடம் இருந்து விடுதலை கிடைத்தது. அதைத் தொடர்ந்து, மலேசியாவில் உள்ள அனைத்து சிறைகளின் நிர்வாகத்தையும் பொறுப்பேற்க முதல் சிறை ஆணையர் (*Prisons Commissioner*) நியமிக்கப்பட்டார்.  

1963-இல், மலேசியா உருவானதும், சபா மற்றும் சரவாக் சிறைச்சாலைகள் மலேசிய சிறைத் துறையின் (*Prisons Department*) அதிகார வரம்பிற்குள் வந்தன.